30.11.2018

Maa- ja metsätalousministeriö

**LAUSUNTO KANSALLINEN METSÄSTRATEGIA 2025:N PÄIVITYKSESTÄ**

Lounais-Suomen metsäneuvosto järjesti Pyöreän pöydän neuvottelun luonnonhoidosta metsäalan ja luonto- ja ympäristöjärjestöjen välillä 28.11. 2018 Eurassa. Tilaisuudessa päätettiin antaa lausunto Kansallisen metsästrategia 2025 päivitykseen luontotiedon osalta:

Metsäluontoa koskevan paikkatiedon määrä ja laatu ei ole juurikaan kehittynyt sitten vuosituhannen vaihteessa tehdyn metsälain erityisen tärkeiden elintärkeiden ympäristöjen kartoitusten. Nykyinen kaukokartoitusperusteinen metsävaratiedonkeruu ei paranna olemassa olevan luontotiedon laatua. Metsäkeskusten resurssit eivät mahdollista aktiivista uuden luontotiedon hankintaa.

Luontotietoa keräävät tällä hetkellä useat tahot: metsäalan toimijat, ELY-keskukset, luontokartoittajat joko kaavoitusta varten tai metsänomistajan pyynnöstä. Tämä tieto on hajallaan ja eri tavoin kerättynä ja metsäalan toimijoiden hankalasti saavutettavissa.

Kansallisen metsästrategian tarkistuksessa tuodaan monessa kohtaa esiin luontotiedon merkitys, mutta ei esitetä konkreettisia toimenpiteitä luontotiedon keruun edistämiseksi.

**Esitämme, että strategisiin hankkeisiin A, C ja D lisätään tavoitteet luontotiedon keruun lisäämiseksi, laadun parantamiseksi, tiedon toimittamiseksi yhteen paikaan ja jakamista edelleen metsäalan toimijoille. Toimintaan vaadittavat resurssit tulee myös turvata.**

Lounais-Suomen Pyöreä pöytä

Tapio Nummi

sihteeri

Tapaamisessa olivat edustettuina: Luvian Saha Oy, Länsi-Suomen luontoarvoyhdistys Koppelo ry, Metsä Group, Metsänhoitoyhdistys Lounametsä, MTK Metsälinja, SLL Satakunnan piiri, Suomen metsäkeskus, UPM Metsä, Westas Oy.